KIRJALLINEN KYSYMYS E-1293/01 esittäjä(t): Bernd Lange (PSE) komissiolle. Valaisimet, joissa ei ole kytkentäliitintä (EN 60598-1/A13).



Virallinen lehti nro 340 E , 04/12/2001 s. 0214 - 0215



KIRJALLINEN KYSYMYS E-1293/01 esittäjä(t): Bernd Lange (PSE) komissiolle (3. toukokuuta 2001) Aihe: Valaisimet, joissa ei ole kytkentäliitintä (EN 60598-1/A13) Komissio julkaisi 30. tammikuuta 2001 Euroopan yhteisöjen virallisessa lehdessä tietyllä jännitealueella toimivia sähkölaitteita koskevaan neuvoston direktiiviin 73/23/ETY liittyvän lausunnon(1). Komissio tekee siinä sen johtopäätöksen, että standardien EN 60598-1:1997 ja EN 60598-1:1997/A13:1999 mukaisesti valmistetut valaisimet eivät mahdollisesti vieläkään täytä matalajännitedirektiivin olennaisia vaatimuksia. Syynä tähän toteamukseen oli Ranskan komissiolle tekemä valitus valaisimien puuttuvista kytkentäliittimistä. Kun komissio ei ole löytänyt Ranskan 12. toukokuuta 1995 esittämän valituksen jälkeen toistaiseksi kelvollista ratkaisua, koituu tilanteesta erityisesti eräälle saksalaiselle yritykselle suunnatonta haittaa. Näin Ranska aiheuttaa selvästi teknisen kaupankäynnin esteen, varsinkin kun sähkötekniikan standardointikomitea Cenelec TC 34Z hyväksyi 1. kesäkuuta 1999 vastaavan standardin (EN 60598-1/A13) äänin 17:1 (Ranskan vastustaessa), ja Ranskassa myydään edelleen ranskalaisia ja muissa EU-valtioissa valmistettuja tuotteita, joissa ei ole kytkentäliitintä! Toistaiseksi turvallisuuden kannalta vaarallisia tilanteita ei ole voitu todistaa. Jännitteellisiä johtoja on vain katoissa tai seinissä, ja ne suojataan tavallisesti kytkentäliittimellä. Valaisinten mukana tulevat ylimääräiset kytkentäliittimet vain suurentaisivat Euroopan jätevuoria ja olisivat ristiriidassa eurooppalaisten tottumusten kanssa. Euroopan komissio ei jäänyt odottamaan riskien arviointia, vaan antoi jäsenvaltioille suosituksen, jossa ei oteta mitenkään huomioon tilannetta, jonka jäsenvaltioiden erilaiset asennusmääräykset aiheuttavat. 1. Aikooko komissio vetää tässä tilanteessa 30. tammikuuta 2001 julkaisemansa lausunnon takaisin, kunnes asiaan löydetään koko EU:n alueella hyväksyttävä ratkaisu, ja myöntää valmistajille asianmukaisen siirtymäkauden, kunnes asiaan pystytään esittämään EU:n aluetta koskeva yhtenäinen ratkaisu? 2. Mitä mieltä komissio on tästä Cenelecin kanssa ristiriidassa olevasta ratkaisusta, joka johtaa järjettömään tilanteeseen komission, Cenelecin ja asianosaisten tahojen välillä sovitussa riskien arviointimenettelyssä? (1) EYVL C 29, 30.1.2001, s. 2. Erkki Liikasen komission puolesta antama vastaus (19. kesäkuuta 2001) Arvoisan parlamentin jäsenen esittämä kysymys koskee 9 artiklan mukaista turvalausekeilmoitusta, josta säädetään tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19. helmikuuta 1973 annetussa neuvoston direktiivissä 73/23/ETY(1) (eli niin kutsutussa matalajännitedirektiivissä), sellaisena kuin se on muutettuna 22. heinäkuuta 1993 annetulla neuvoston direktiivillä 93/68/ETY(2). Asiassa on tullut esiin, että valaisimia koskeva yhdenmukaistettu standardi EN60598-1 ei täytä yhtä matalajännitedirektiivissä säädetyistä turvallisuusnormeista. Komissio pyysi jo vuonna 1998 Euroopan sähkötekniikan standardointikomiteaa (Cenelec) muuttamaan kyseistä standardia. Standardin 13. muutos, joka hyväksyttiin vuonna 1999, ei ole tuonut riittäviä takuita sille, että standardin mukaisesti valmistetut sähkölaitteet vastaisivat olennaisilta osin direktiivin vaatimuksia. Näin ollen ja kunnes saadaan aikaan muutos, joka vastaa kansallisten markkinavalvontaviranomaisten ja komission turvallisuutta koskevaan huoleen, on välttämätöntä pitää komission lausunto voimassa. Komissio haluaa saattaa arvoisan parlamentin jäsenen tietoon, että kansallisille markkinavalvontaviranomaisille varattiin tilaisuus antaa mielipiteensä lausuntoluonnoksesta ja että mainitut viranomaiset suhtautuivat myönteisesti ehdotettuun lähestymistapaan. Lausunto ei suinkaan estä yhdenmukaistetun standardin myöhempää muuttamista sen saattamiseksi direktiivin vaatimusten mukaiseksi ja kaikkien osapuolten mielipiteiden huomioimiseksi. Komissio kannustaa Ceneleciä sopivan teknisen ratkaisun löytämisessä. Lisäksi komissio ottaa asian uudelleen esille seuraavassa kansallisten viranomaisten kanssa pidettävässä hallinnollista yhteistyötä koskevassa kokouksessa, jossa käsitellään matalajännitedirektiiviä, jotta direktiivin yhdenmukainen soveltaminen taattaisiin. (1) EYVL L 77, 26.3.1973. (2) EYVL L 220, 30.8.1993.